Vakbonde verwerp Eskom se aanbodArgieffoto: GCIS Al die erkende vakbonde by Eskom het Woensdag die kragverskaffer se salarisaanbod van 4,7% verwerp. Die National Union of Mineworkers (NUM), National Union of Metalworkers of South Africa (Numsa) en Solidariteit het in ŉ gesamentlike verklaring gesê hulle het lank oor Eskom se aanbod gedebatteer. Waar Eskom aanvanklik geen verhoging aangebied het nie, het die instelling vandeesweek ŉ vierjaar-loonooreenkoms met ŉ gewaarborgde verhoging gelykstaande aan inflasie aangebied. Vir 2018 is die aanbod 4,7% en dan ŉ inflasiegebaseerde verhoging elke jaar daarna vir die volgende vier jaar. “Ons het met Eskom se bestuur vergader en as vakbonde het ons ons standpunte gekonsolideer en ons omvattende eise aan Eskom voorgelê,” lui die verklaring. “Ons glo as Eskom ons voorstel aanvaar, sal dit hom uit sy huidige finansiële krisis red, terwyl hy ook die salariskwessies van ons lede hanteer.” Die vakbonde het geen bykomende inligting oor die eise bekendgemaak nie en gesê dit is ŉ “delikate proses” wat nie deur die media onderhandel moet word nie. Die vakbonde vergader Donderdag om 10:00 met Eskom om die eise te bespreek.